El Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, defineix el Catàleg de dades i documents electrònics de la Generalitat com la relació actualitzada de les dades i els documents que estan en poder de l'Administració de la Generalitat i d'altres administracions i institucions públiques que es poden obtenir per mitjans electrònics, a fi de fer efectiu el dret dels ciutadans i ciutadanes a no aportar-los en un procediment concret.
La gestió del Catàleg de dades i documents electrònics correspon a la Secretaria d'Administració i Funció Pública, i l'oferta d'aquest catàleg s'ha d'integrar en el Catàleg que gestiona el Consorci Administració Oberta de Catalunya.
L'article 18 del Decret esmentat preveu que l'Administració de la Generalitat, els seus organismes autònoms, les entitats de dret públic vinculades o dependents i els ens en què la participació de la Generalitat, directa o indirecta, és del 100% del capital o fons patrimonial, no poden demanar als ciutadans i ciutadanes cap document electrònic que hagi estat incorporat al Catàleg de dades i documents electrònics de la Generalitat, tenint en compte el que preveu la normativa de protecció de dades de caràcter personal.
L'accés dels departaments de la Generalitat a les dades i als documents del Catàleg es fa mitjançant la plataforma PICA (Plataforma d'integració i col·laboració administrativa).
Mitjançant la Resolució GAP/3773/2010, de 16 de novembre, es va publicar la relació de dades i documents inclosos en el Catàleg de dades i documents electrònics de la Generalitat.
Atès que l'Ordre GAP/459/2010, de 22 de setembre, per la qual s'aprova el Protocol d'interoperabilitat, regula el procediment per incorporar dades i documents al Catàleg de dades i documents electrònics de la Generalitat i preveu, en l'apartat 7.1 del Protocol, que l'alta de noves dades i de nous documents del Catàleg s'efectuarà mitjançant una resolució, que es publicarà en el DOGC, emesa per la secretària d'Administració i Funció Pública,
—1 Donar d'alta en el Catàleg de dades i documents electrònics de la Generalitat les dades i documents que es detallen a continuació:
Ens emissor: Generalitat de Catalunya
Dades referents al certificat acreditatiu de competències en tecnologies de la informació i la comunicació (ACTIC), emès per la Direcció General de Telecomunicacions i Societat de la Informació del Departament d'Empresa i Ocupació.
Dades del Registre electrònic d'empreses licitadores (RELI), del Departament d'Economia i Coneixement.
Dades del Registre central d'assegurats (RCA), del Servei Català de la Salut (CatSalut), del Departament de Salut.
Dades referents al títol de família monoparental (TFM), del Departament de Benestar Social i Família.
Ens emissor: Administració general de l'Estat
Dades cadastrals de la Direcció General del Cadastre del Ministeri d'Hisenda i Administracions Públiques.
Dades referents a l'ocupació, del Servei Públic d'Ocupació Estatal (SEPE) del Ministeri de Treball i Seguretat Social.
Dades sobre titulacions oficials universitàries, del Ministeri d'Educació, Cultura i Esport.
—2 La relació actualitzada de les dades i dels documents electrònics inclosos en el Catàleg de dades i documents electrònics de la Generalitat es pot consultar, per part dels ciutadans i ciutadanes, al web http://ww.gencat.cat, i és accessible per als empleats públics mitjançant la PICA.
Secretària d'Administració i Funció Pública